SON'VARACHIM SUNGTTAM:
Anna ani Bhroxttacharachim Sonn'am!
 Hea disamni Bharotant ekuch ek nanv gazta - Anna Hazare! Bharotant disandis matot vetoli bhroxttacharachi khotti ani nagrikank lojek ghalpi kidd kaddun uddovpache nodrentlean, Anna Hazare aple porim vavurta. Kendr Sorkar tachea hea proyotnache vatter kannte ghalpacho khottpott korta taka lagun, Anna Hazarechem nanv chodduch gazunk laglem. Anna Hazaren bhroxttachara add zhuzunk poilem pavl ubarlam taka Bharotantlea khubxea nagrikancho-i tenko asa! Punn nagrikancho ho tenko kitlo promannik ani khoro to somzunk vatt na. Karonn?
 Bharotant sogllea panvddeancher xim'-mer naslolo bhroxttachar cholta hem kott'ttecho bhikari aslolea nagrik legit khobor asa. Ani bharoti nagrikank he vixinchi khobor astanam, bhroxttacharacho bolli zavpacho apnnak butt legit ailolo astanam, kal meren tannim khuincheach panvddear, bhroxttachara add tondd ugtem korunk na. Atam Anna Hazare fuddem sorla, ani taka mat upatt tenko diunk fuddem sorleat! Hantum iskolancho, kolejincho, sabar xarantlea ani sabar ganvchea sabar lokancho aspav asa. Anna Hazarek bhroxttachara addche chollvollint tenko diunk, Gõyant tor kitleaxeach zannamni kitleaxeach zomeanchea nanvam khal morcha ani pursanvam rosteancher bhair kaddlim. Konn-konn kortt 'arrest' mhunn zalo. Atam mhozo prosn itloch - hea lokak tor bhroxttacharachi itli vitt ailoli, bhroxttachar ekdancho sasnnak sompcho oxem kallzachea ani ontoskornnachea soglleach khanchim-konnxantlean distalem, zalear aplo nixedh uttounk tea vaitta add zhuzonk he lok khuinche adde kuxik nhidun aslole?
 Anna Hazaren bhroxttachara add pavl ubarlem ani iskol-kolejintlea tticherink-ui aplea xikpiank gheun rostear yevchem dislem. Hache poilim kednach disunk na. Kiteak? Itlo kall meren xikpiank pustokantlench xikoylolem, ani jivitak lisanv mhunn bhroxttacharachea vixoyacher matui tondd ugtem korunk na dekunuch mum? Bharotant ani Gõyant khuinchea panvddear thaun bhroxttachar koso-kat suru zata he vixim xikpiank tor zanniv keloli zalear, aiz tea xikpiank gheun rostear yevpachi kosli goroz asli? Xikpiank bhroxttachara add zhuzpachem lisanv xikounk na mhunnonuch hem rostear yevop mum? Na zalear kosli goroz asli?
 Bharotachea dor eka rajyant bhroxttachar khuinche tenkxer pavla ti khobor naslolo hea desacho ek-ui nagrik aschona. Itlo kall, sogott lok bhroxttachar cholta, bhroxttacharak lagun sarkim kamam zainant, favo tankam favo tem kaidean mellonam, adi. oxem fokot utramni boddboddtalo. Punn tache add avaz uttounk, nixedh marunk konnuch kednach ekvottan fuddem sorunk na. Kiteak?
 Anna Hazare atam pondra dis, Bharotant choltolea bhroxttacharak virodh dakounk ani tache add nixedh marunk upasak bosla. Punn tachea hea pondra disachea upasantlean bhroxttachar kitlo meren somptolo tache vixim tornno, punn khoro dubav asa. Kiteak, hanga konn-ui kitle-i dis upasak boslo mhunn konnachem kainch vochonam, konnak kosloch forok poddonam. Zalear, Anna Hazarecho ho pondra disancho upas bhroxttachara add vegllem ani khas oxem kitem ghoddoytolo kai? Tacho pondra disancho upas somptoch fuddem kitem kai?
 Anna Hazare eklo-eksuro Bharotantlo bhroxttachar sompounk unno poddtolo. Bharotantli bhroxttacharachi lambay-runday ani kholay pollelear, tachean ekleachean to bhroxttachar mullantlean umttaun kaddunk zauncho na hem sot. Toso konnem-i to mullantlean umttaun kaddcho zalear, mullavea panvddear chaltea-sadea nagrikamnich to poilo aplea kallzantlean umttaun kaddcho poddtolo. Apunn bhroxttacharak bolli poddche nhoi mhunn tannim sumara bhaili zotnay gheunchi poddtoli. Oxem korun, nagrikamni soglleo gozali kaideak dhorun zatat te porim vavurchem poddtolem. Toxem kelear, bhroxttacharak khuincheach khanchi-konnxant tokli voir kaddunk mellchi na. Ani oxe poristhitent, nagrik ani lagu zavpi odhikari-i kaidean promannikponnachea rosteavelean cholunk pavtole. 